CELEX: 32016D0701
Language: ro
Date: 2016-05-04 00:00:00
Title: Decizia de punere în aplicare (UE) 2016/701 a Comisiei din 4 mai 2016 de modificare a Deciziei 2007/453/CE în ceea ce privește statutul privind ESB al Franței [notificată cu numărul C(2016) 2600] (Text cu relevanță pentru SEE)

11.5.2016   
            
            
               RO
            
            
               Jurnalul Oficial al Uniunii Europene
            
            
               L 121/22
            
         DECIZIA DE PUNERE ÎN APLICARE (UE) 2016/701 A COMISIEI
   din 4 mai 2016
   de modificare a Deciziei 2007/453/CE în ceea ce privește statutul privind ESB al Franței
   
      
         [notificată cu numărul C(2016) 2600]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 5 alineatul (2) paragraful al treilea,
   întrucât:
   
               (1)
            
            
               Regulamentul (CE) nr. 999/2001 prevede că statele membre, țările terțe sau regiunile acestora (denumite în continuare „țări sau regiuni”) trebuie clasificate în funcție de statutul lor privind encefalopatia spongiformă bovină (ESB) în una dintre următoarele trei categorii: cu risc de ESB neglijabil, cu risc de ESB controlat și cu risc de ESB nedeterminat.
            
         
               (2)
            
            
               Anexa la Decizia 2007/453/CE a Comisiei (2) enumeră țările sau regiunile în funcție de statutul lor privind ESB.
            
         
               (3)
            
            
               Organizația Mondială pentru Sănătatea Animalelor (OIE) joacă un rol esențial în ceea ce privește încadrarea țărilor sau regiunilor în categorii în funcție de riscul de ESB.
            
         
               (4)
            
            
               La 26 mai 2015, Adunarea Generală a OIE a adoptat Rezoluția nr. 21 privind recunoașterea statutului țărilor membre privind riscul de ESB (3), prin care s-a recunoscut faptul că Franța are un statut cu risc de ESB neglijabil. La 4 august 2015, Decizia 2007/453/CE a fost modificată prin Decizia de punere în aplicare (UE) 2015/1356 a Comisiei (4) pentru a reflecta în legislația UE statutul Franței și al altor țări cu risc neglijabil de ESB.
            
         
               (5)
            
            
               La 24 martie 2016, Franța a notificat Comisiei, celorlalte state membre și OIE detectarea unui caz de ESB clasică la o bovină din Franța care s-a născut în aprilie 2011.
            
         
               (6)
            
            
               În conformitate cu articolul 11.4.3 din Codul sanitar pentru animale terestre al OIE (5), una dintre condițiile pentru acordarea și menținerea statutului de țară cu risc de ESB neglijabil este că, în cazul în care a existat un caz indigen de ESB clasică în respectiva țară, fiecare dintre animalele reprezentând cazuri indigene de ESB clasică s-a născut cu mai mult de 11 ani în urmă. În consecință, ca urmare a notificării de către Franța prin care confirmă un caz de ESB clasică la o bovină cu vârsta de cinci ani, Comisia științifică pentru bolile animalelor a OIE a suspendat statutul Franței de țară cu risc de ESB neglijabil, astfel cum este recunoscută prin Rezoluția nr. 21, și a reintrodus statutul anterior al Franței de țară cu un risc controlat de ESB, cu efect de la 25 martie 2016.
            
         
               (7)
            
            
               Pentru a reflecta această decizie, lista țărilor care figurează în anexa la Decizia 2007/453/CE ar trebui modificată în consecință.
            
         
               (8)
            
            
               Prin urmare, Decizia 2007/453/CE ar trebui modificată în consecință,
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Anexa la Decizia 2007/453/CE se modifică după cum urmează:
   
               1.
            
            
               rubrica „— Franța” este eliminată din partea „A. Țări sau regiuni cu risc de ESB neglijabil”;
            
         
               2.
            
            
               rubrica „— Franța” este introdusă în partea „B. Țări sau regiuni cu risc de ESB controlat”, după „— Spania” și înainte de „— Lituania”.
            
         Articolul 2
   Prezenta decizie se adresează statelor membre.
   
      Adoptată la Bruxelles, 4 mai 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 147, 31.5.2001, p. 1.
   
      (2)  Decizia 2007/453/CE a Comisiei din 29 iunie 2007 de stabilire a statutului privind ESB al unui stat membru, al țărilor terțe sau al uneia dintre regiunile acestora în funcție de riscul de contaminare cu ESB (JO L 172, 30.6.2007, p. 84).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2015_A_RESO_R21_BSE.pdf
   
      (4)  Decizia de punere în aplicare (UE) 2015/1356 a Comisiei din 4 august 2015 de modificare a Deciziei 2007/453/CE în ceea ce privește statutul privind ESB al statelor Republica Cehă, Franța, Cipru, Liechtenstein și Elveția (JO L 209, 6.8.2015, p. 5).
   
      (5)  http://www.oie.int/international-standard-setting/terrestrial-code/access-online/